KIRJALLINEN KYSYMYS E-1090/00 esittäjä(t): Erik Meijer (GUE/NGL) komissiolle. Ulkoilmasta kotien sisälle tuleva ja sinne jäävä bentseeni ‐ kansanterveyttä koskevat toimenpiteet.



Virallinen lehti nro 053 E , 20/02/2001 s. 0070 - 0071



KIRJALLINEN KYSYMYS E-1090/00 esittäjä(t): Erik Meijer (GUE/NGL) komissiolle (7. huhtikuuta 2000) Aihe: Ulkoilmasta kotien sisälle tuleva ja sinne jäävä bentseeni kansanterveyttä koskevat toimenpiteet 1. Onko komissio tietoinen äskettäin julkaistuista tuloksista, joita saatiin ilman bentseenipitoisuuksia koskevista tutkimuksista? Niistä kerrotaan muun muassa 9. maaliskuuta 2000 amerikkalaisessa tieteellisessä lehdessä Nature ja 14. maaliskuuta 2000 New York Timesissa. Artikkelien mukaan kaikissa tutkituissa Euroopan kaupungeissa (Antwerpen, Ateena, Kööpenhamina, Rouen, Padova ja Murcia) bentseenipitoisuudet olivat kotien sisäilmassa suuremmat kuin ulkoilmassa. 2. Voiko komissio vahvistaa, että tähän asti on yleisesti otaksuttu, että moottoriajoneuvojen päästöistä johtuvia liiallisia bentseenipitoisuuksia esiintyy vain ulkoilmassa ja autokorjaamoilla, että bentseenipitoisuudet kotien ilmassa ovat huomattavasti alhaisemmat ja että kotien ilman bentseenipitoisuudet voidaan selittää ainoastaan tai pääasiassa tienristeysten läheisyydellä ja asuntojen huonolla eristämisellä? 3. Miten komissio arvioi tutkimuksessa esitettyä oletusta, että pohjoiseurooppalainen kodin sisustus, joka sisältää runsaasti linoleumia, puuta ja mattoja, imee ja säilyttää enemmän ulkoilman bentseeniä kuin eteläeurooppalaisten asuntojen sisustus, jossa lattiaan, seiniin ja kattoon käytetään paljasta kiveä? 4. Katsooko komissio, että liialliset bentseenipitoisuudet ilmassa ja varsinkin kotien ilmassa on uhka kansanterveydelle ja että liialliset kaasupitoisuudet lisäävät huomattavasti esimerkiksi leukemiariskiä? 5. Katsooko komissio myös, että jos tutkimuksen tulokset ovat tosia, ihmiset altistuvat jokapäiväisessä elämässä paljon korkeammille bentseenipitoisuuksille kuin aikaisemmin luultiin ja että ulkoilman korkeimmat sallitut bentseenipitoisuudet (joita on pidetty turvallisina) ovat siten tosiasiassa liian korkeita ja että niitä pitäisi muuttaa? 6. Onko komissio valmis esitettyjen tulosten perusteella ehdottamaan kansanterveyttä koskevia toimenpiteitä ulkoilman bentseenipäästöjen supistamiseksi ja kaasujen pääsyn sisäilmaan mahdollisimman tehokkaaksi estämiseksi? David Byrnen komission puolesta antama vastaus (8. kesäkuuta 2000) 1. Kyllä. 2. Kyllä. Altistuminen liiallisille bentseenipitoisuuksille on yleensä liittynyt ulkoilman tekijöihin poikkeuksiakin kuitenkin on. 3. On liian varhaista tehdä päätelmiä tämän raportin perusteella. Tämä koskee varsinkin kodin sisustusmateriaalien kykyä imeä bentseeniä. Tässä on vielä kyse olettamuksesta. 4. Kyllä. Bentseenin tiedetään aiheuttavan syöpää, ja sen liiallisia pitoisuuksia pidetään merkittävinä syövän riskitekijöinä. Tämä seikka on otettu huomioon yhteisön lainsäädännössä ympäristön ja työntekijöiden suojelun aloilla. 5. Jälleen on todettava, että on liian varhaista tehdä päätelmiä siitä, altistuvatko ihmiset aiempaa luultua paljon korkeammille bentseenipitoisuuksille. 6. Komissio odottaa jäsenvaltioiden uusia tutkimuksia ja näkemyksiä alalta, sillä jäsenvaltioilla on parhaat edellytykset arvioida mahdollisia vaaroja. Komissio ilmoittaa vasta tämän jälkeen kantansa yhteisön lisätoimien laajuudesta. On kuitenkin huomattava, että EY:n perustamissopimuksen kansanterveysmääräyksissä, jotka on esitetty 152 artiklassa (entisessä 129 artiklassa), ei käsitellä yhdenmukaistamistoimenpiteitä ympäristön terveyden alalla. Työntekijöiden suojelua ja bentseeniin liittyviä ympäristöalan säännöksiä koskevaa yhteisön lainsäädäntöä tarkistetaan kuitenkin säännöllisesti. Kaikki sentyyppinen näyttö, jonka arvoisa parlamentin jäsen kysymyksessään mainitsee, otetaan säännöksiä tarkistettaessa huomioon.